《崇寿院霜钟双阁》
宋代·韩松

吾闻海上多云气，万状千形各殊异。
人间亦有亦等奇，二钟之山盖其类。
高崖凌空上摩云，下有岩隙颇幽邃。
料应自古水泷濯，弹空蜂房悬师鼻。
玲珑断续瘦入骨，奇怪嶙峋复苍翠。
身如抵掌在灵谷，又若謦咳发深隧。
笙竽金石不一音，风浪翻腾随所寄。
我来天晴江面平，遂得优游访天秘。
低昂壈坎或欹侧，藤蔓盘旋青覆被。
遥知蓬莱隔沧海，毛羽不航人莫至。
归来困卧小蓬窗，梦想高天三十二。

作者简介：韩松，梴弟。宁宗嘉定二年（一二○九）由知江州任放罢（《宋会要辑稿》职官七四之三二）。八年，为太府寺丞（同上书职官七三之四九）。今录诗八首。